นายกรัฐมนตรี เสนอแนวทางส่งเสริมความร่วมมืออาเซียนบวกสาม ทั้งมิติเศรษฐกิจและโควิด-19 ยึดประชาชนเป็นศูนย์กลาง
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เข้าร่วมการประชุมสุดยอดอาเซียนบวกสาม ครั้งที่ 24 ผ่านระบบการประชุมทางไกล พร้อมผู้นำจากสมาชิกอาเซียน จีน ญี่ปุ่นและเกาหลีใต้ โดยผู้นำทั้ง 3 ประเทศ ยินดีที่อาเซียนบวกสามมีความร่วมมือหลากหลายด้าน ทั้งการป้องกันโรคโควิด-19 ,ความร่วมมือทางเศรษฐกิจ โดยได้ลงนาม RCEP ,การเสริมสร้างความมั่นคงมนุษย์และการที่จะร่วมกันแก้ปัญหาบนคาบสมุทรเกาหลี เพื่อให้เกิดความมั่นคงและสันติภาพในภูมิภาคขณะที่นายกรัฐมนตรี เสนอ 4 แนวทาง ในการเสริมสร้างความแข็งแกร่งให้กับประชาคมเอเชียตะวันออกที่มีประชาชนเป็นศูนย์กลาง ประการแรก สานต่อให้กรอบอาเซียนบวกสามเป็นกรอบความร่วมมือเพื่อเสริมสร้างความแข็งแกร่งของภูมิภาค ยกระดับขีดความสามารถในการรับมือกับประเด็นท้าทายในทุกมิติ ซึ่งไทยพร้อมร่วมจัดทำแผนงานความร่วมมืออาเซียนบวกสามฉบับใหม่ สำหรับปี ค.ศ. 2023-2027 ประการที่สอง ความร่วมมือจากประเทศบวกสามในการรับมือกับโควิด-19 โดยเฉพาะการสนับสนุนกองทุนอาเซียนเพื่อรับมือกับโควิด-19 ซึ่งจะนำไปใช้จัดสรรวัคซีนและเวชภัณฑ์ให้แก่ประชาชนในภูมิภาคอย่างมีประสิทธิภาพสูงสุด ซึ่งที่ประชุมรับรองแถลงการณ์ผู้นำอาเซียนบวกสามว่าด้วยความร่วมมือด้านสุขภาพจิตของวัยรุ่นและเด็กร่วมกันประการที่สาม ความร่วมมือจากกลุ่มประเทศบวกสามจะเป็นการฟื้นฟูที่ครอบคลุมของอาเซียน บูรณาการทางเศรษฐกิจ โดยเฉพาะการผลักดันให้ความตกลง RCEP มีผลบังคับใช้โดยเร็ว ซึ่งนายกรัฐมนตรียังเสนอให้ต่อยอดการพัฒนาความตกลงมาตรการริเริ่มเชียงใหม่ไปสู่การเป็นพหุภาคี ด้วยนวัตกรรมทางการเงิน เพื่อรักษาเสถียรภาพทางการเงินการคลัง และพัฒนาโครงการสำรองข้าวอาเซียนบวกสาม เพื่อเสริมสร้างความมั่นคงทางอาหาร ประการสุดท้าย สันติภาพที่ยั่งยืน เป็นพื้นฐานของความแข็งแกร่งระยะยาว แก้ไขปัญหาโดยสันติวิธี